text: Kvinde er fængslet for drab på mandlig kæreste 
  14 februar 2014 kl. 12.24
  En 36-årig kvinde blev i dag fængslet i foreløbigt fire uger, sigtet for at have myrdet sin kæreste.
  En kvinde fra Sønderborg nægter, at hun torsdag aften dræbte sin kæreste med et knivstik.
  Det er kommet frem i forbindelse med grundlovsforhøret i dag ved Retten i Sønderborg.
  Her har dommeren dog fundet mistanken begrundet og har besluttet at varetægtsfængsle den 36-årige kvinde i fire uger.
  Det oplyser senioranklager Lars Viereck efter retsmødet til Ritzau.
  Det blev dog holdt bag lukkede døre, og derfor kan han ikke give flere oplysninger om kvindens forklaring.
  Sigtelsen lyder på, at hun med et enkelt knivstik i brystet dræbte kæresten cirka klokken 19.30 i en lejlighed på Ahlmannsvej i Sønderborg.
  Manden blev 48 år.
  Blot 10 minutter efter forbrydelsen anholdt betjente kvinden.
  Politiet har også rejst en såkaldt subsidiær sigtelse om vold med døden til følge.
  En nabo fortæller ifølge bt.dk, at hun hørte bankelyde og larm fra lejligheden torsdag aften.
  Dette var dog ikke specielt usædvanligt, skal naboen have sagt.
  